SKRIFTLIG FORESPØRGSEL E-0392/01

af Johannes Voggenhuber (Verts/ALE) til Kommissionen

(15. februar 2001)

Om: Støtte til Euroteam-firmagruppen

Firmagruppen Euroteam omkring Lukas Stuhlpfarrer(1) er som modtager af støtte genstand for et undersøgelsesudvalgs arbejde, som er nedsat under det østrigske nationalråd, fordi støttebeløbene ikke er blevet anvendt til deres formål(2).

Har Kommissionen kendskab til firmagruppen Euroteam omkring Lukas Stuhlpfarrer hhv. de enkelte undervirksomheder? I bekræftende fald, i hvilken form?

Hvor store støttebeløb hhv. ordrer blev der fra Den Europæiske Kommission direkte og indirekte udbetalt via østrigske organer fra EU-fællesskabsmidler hhv. fra EU-programmer til aktiviteter, som udføres af Euroteam-gruppen (opstillet efter donorer, modtagere, projekter, tidsrum og projektbeløb)?

Af hvilken art var korrespondancen med projektvirksomhederne hhv. støttemodtagerne og støtteyderne?

I hvilken form blev de enkelte projektafviklinger med EU-midler kontrolleret? Har Kommissionen eller den ansvarlige kommissær fået forelagt finansrapporter hhv. kontrolrapporter fra projektlederne hhv. støttemodtagerne?

Har Kommissionen eller den ansvarlige kommissær krævet sanktioner? I bekræftende fald, i hvilket omfang, rettet til hvem og på hvilket tidspunkt?

(1) Euroteam Beteiligungsverwaltungs-AG (tidligere L.S.-Beratungsgesellschaft für europäische Integrationsfragen GesmbH) og Verein Euroteam Vienna. Disse to består af: Verein Euroteam Burgenland; BFI (Berufsförderungsinstitut) Wien-Euroteam Fachhoch-schulstudiengangsbetriebsgesellschaft mbH.; Euroteam Vienna gemeinnützige Forschungsprojekt GesmbH.; Euro-Team B (Burgenland) gemeinnützige Forschungsprojekt- GesmbH; Euroteam Beratungsgesellschaft, Consulting Group Euroteam-Europe SPRL; tbk-Euro-team Call Center GmbH; Vienna Immobilienverwertungsgesellschaft m.b.H.; Projektzentrum 15.

(2) Euroteam og virksomhederne modtog bl.a. også støtte fra fælleskabsinitiativet Employment Youthstart Professionet, fællesskabsinitiativet Adapt Europäischer Telearbeitsmarkt, fællesskabsinitiativet Now Employment Anticipated, fællesskabsinitiativet Employment Integra Professions for Roma Pro-roma og fællesskabsinitiativet Adapt Projekt Programme Adaption Euro. Endvidere blev der med ovennævnte virksomheder under medfinansiering fra Den Europæiske Socialfond (ESF) også indgået selvstændige støtteaftaler. F.eks. projektet Betriebsberatung 1 og Entwicklung eines Fachhochschulstudienganges für Exportwirtschaft.

Svar afgivet på Kommissionens vegne af Anna Diamantopoulou

(28. maj 2001)

På området beskæftigelse og sociale anliggender har firmagruppen Euroteam modtaget støtte inden for rammerne af Den Europæiske Socialfond (ESF), blandt andet som medfinansiering af projekter under flere EU-initiativer.

Disse støttebeløb forvaltes ikke af Kommissionen selv, men af økonomi- og arbejdsministeriet samt af den østrigske arbejdsformidling (Arbeitsmarktservice (AMS)). Kommissionen har fået kendskab til problemer i forbindelse med projektstyringen og de erklæringer, der er fremsat af projektlederen.

Dette spørgsmål var på dagsordenen på det årlige bilaterale møde med de østrigske kontroltjenester inden for rammerne af Komissionens forordning (EF) nr. 2064/97 af 15. oktober 1997 om gennemførelse af Rådets forordning (EØF) nr. 4253/88 om detaljerede ordninger for medlemsstaternes finanskontrol af aktioner, der medfinansieres af strukturfondene(1).

Ved den lejlighed blev Kommissionen og de berørte nationale tjenestegrene enige om:

i) i første omgang at give afkald på, at Kommissionens tjenestegrene foretog en kontrol på stedet. På grund af en parlamentarisk undersøgelse er alle ministeriets og AMS' administrative dokumenter blevet beslaglagt og befinder sig i Forbundsparlamentet; endvidere giver de igangværende politiundersøgelser de ansvarlige for Euroteam-koncernen ret til ikke at svare, og der er ikke mulighed for sideløbende kontrolforanstaltninger, da de kan skade de undersøgelser, der allerede er i gang;

ii) at videreføre såvel den uafhængige revisors arbejde som det interne revisionsarbejde, økonomi- og arbejdsministeren har bedt sine tjenestegrene om, og informationsudvekslingen inden for rammerne af partnerskabet, idet disse informationer skal bruges af både Det Europæiske Kontor for Bekæmpelse af Svig (OLAF) og Generaldirektoratet for Beskæftigelse, Sociale Anliggender og Arbejdsmarkedsforhold.

I forbindelse med afslutningen af ESF-programmerne udelukker de nationale myndigheder ikke muligheden for at fjerne de omstridte projekter fra listen over medfinansierede projekter og lade statsbudgettet bære de omkostninger og risici, der er forbundet med tilbagebetalingen af de uretmæssigt udbetalte beløb, så de pågældende ESF-programmer kan afsluttes endeligt.

Da Kommissionen ikke direkte forvalter Euroteam-koncernens projekter, kan den heller ikke fremlægge en liste over projekterne og deres økonomiske aspekter. Det skal ligeledes understreges, at disse data udvikler sig i takt med, at de igangværende undersøgelser skrider fremad. Kommissionen er heller ikke endnu blevet underrettet om den østrigske revisionsrets konklusioner, idet dens rapport endnu ikke er offentliggjort.

På uddannelses- og kulturområdet udarbejdede Euroteam i 1996 en vejledning for ophold og udvekslinger, der indirekte blev finansieret (6 368) af bevillinger fra Leonardo da Vinci-programmet via et østrigsk organ. Euroteam fik nemlig overdraget dette arbejde af Østrigs nationale Leonardo da Vinci-kontor. Kommissionen kunne forsikre sig om dette arbejdes kvalitet og godkendte udgifterne hertil i det regnskab, der blev fremlagt af det nationale østrigske kontor.

Euroteam har ikke, hverken direkte eller indirekte, fået bevilget andre midler fra Leonardo da Vinci gennem østrigske organer. To projekter, som Euroteam præsenterede i 1997, blev afvist.

Euroteam var partner i fem projekter i årene 1996, 1997 og 1998, der blev indsendt af projektledere fra andre lande end Østrig; i forbindelse med disse projekter er der ikke indgået kontrakt med Euroteam, men med de projektledere, der foreslog dem. To sager vil give anledning til tilbagebetaling; de tre øvrige er ved at blive analyseret.

(1) EFT L 290 af 23.10.1997.